Zuma-aansoek Maandag aangehoorOudpres. Jacob Zuma. (Argieffoto: GCIS) Oudpres. Jacob Zuma se aansoek in die Konstitusionele Hof, waarin hy vra dat die hof se besluit om hom tronkstraf van 15 maande op te lê vir minagting van die hof herroep word, het ŉ kort rukkie gelede begin. Zuma het reeds begin om sy tronkstraf uit te dien nadat hy hom verlede week aan die owerhede oorhandig het. Sy aansoek in die Pietermaritzburgse hooggeregshof, waarin hy gevra het dat die lasbrief vir sy inhegtenisneming ter syde gestel word, het boonop ook misluk. Die land se hoogste hof het op 29 Junie in ŉ meerderheidsuitspraak bevind Zuma is skuldig aan minagting van ŉ vroeëre hofbevel dat hy voor die kommissie na staatskaping moet getuig. Hy is direkte tronkstraf opgelê. Zuma maak in sy jongste aansoek staat op Reël 42, wat bepaal dat uitsprake en hofbevele herroep kan word, of daarvan afgewyk kan word, indien die geraakte party kan bewys dat dit gelewer is in die afwesigheid van die party, of ŉ ooglopende fout of weglating bevat. Die Zuma-kamp voer nou al dae lank aan dat die oudpresident sonder verhoor opgesluit is. Zuma voer in sy aansoek onder meer aan dat die hof hoorsê-getuienis in ag geneem het, dat die kommissie verkeerdelik tronkstraf deur siviele prosesse gevra het, dat die bevel ongrondwetlik was en dus op ŉ fout neerkom en dat die hof Zuma nie anders moes behandel het nie. Die oudpresident voer ook aan dat hy weens mediese redes en ŉ gebrek aan geld nie aan die minagting-saak deelgeneem het nie, asook omdat hy in daardie stadium reeds gevra het dat adjunkhoofregter Raymond Zondo, kommissievoorsitter, hom aan die saak onttrek. Zuma voer voorts aan dat indien die besluit nie herroep word nie, hy die kans moet kry om getuienis oor die besluit om direkte tronkstraf op te lê, moet kan indien. Die Zondo-kommissie staan die aansoek teen en voer aan dat dit nie in die belang van geregtigheid is om dit aan te hoor nie. Die Helen Suzman-stigting, wat as vriend van die hof tydens die vorige verrigtinge toegelaat is, staan ook die aansoek teen en voer aan daar is geen kans op sukses nie. Volgens die stigting is dit nog ŉ poging van die oudpresident om ŉ bespotting van die regsproses en regstelsel te maak. Die stigting voer voorts aan dat Zuma ŉ regspresedent wil laat skep wat die regstelsel sal lamlê, omdat dit sou beteken ŉ party kan kies om nie aan hofverrigtinge deel te neem nie, net om later die geleentheid te eis om voorleggings te doen.